GiliGold/VAD_KnessetCorpus huggingface dataset:
ארבל אסטרחן: אלה עיקרי הדברים, וההמלצה כולה, כמובן, מונחת לפניכם.
מכלוף מיקי זוהר: ברשותכם, אני רוצה לשמוע את עורכות הדין של הנהגים.
מכלוף מיקי זוהר: אנא, מכן, אשמח שתסבירו מה עמדתכן, מדוע אתן חושבות שעמדת הוועדה הציבורית, עמדת המנכ"ל והעמדה של חלק מחברי הכנסת היא שגויה.
מכלוף מיקי זוהר: כמובן, נשמע בקשב רב.
מכלוף מיקי זוהר: הציגו את שמכן, תפקידכן ואת מי אתן מייצגות.
רוקסנה שרמן למדן: אני עורכת דין רוקסנה שרמן למדן, חברתי עורכת הדין שרי אברמוב.
רוקסנה שרמן למדן: אנחנו מייצגות מספר עובדים שהם נהגים של חברי כנסת מוגבלים בניידות.
מכלוף מיקי זוהר: אפשר השמות של העובדים?
רוקסנה שרמן למדן: אפשר.
מכלוף מיקי זוהר: כמה מתוך כמה?
מכלוף מיקי זוהר: על כמה נהגים מדובר?
שרי אברמוב: אנחנו מייצגות את גידי ספיר, את מאור נפתלי, את דוד ישורון, את אברהם שלם.
שרי אברמוב: ייצגנו גם את אלכסנדר סוקולוב.
שרי אברמוב: אנחנו גם יכולות להגיד לאיזה חברי כנסת הם שייכים.
קריאה: רצוי.
שרי אברמוב: גידי ספיר הוא נהג של חבר הכנסת אילן גילאון; מאור נפתלי משמש נהג של אבי דיכטר, יושב-ראש ועדת החוץ והביטחון; אברהם שלם ודוד ישורון הם נהגים של חבר הכנסת יהודה גליק - -
אחמד טיבי: דיכטר נכה או מאובטח?
איילת נחמיאס ורבין: לא יפה.
אחמד טיבי: אני שאלתי ברצינות.
איילת נחמיאס ורבין: מה אתה אומר.
אחמד טיבי: אולי הוא נפצע?
איילת נחמיאס ורבין: אני לוקחת בחזרה.
שרי אברמוב: אלכסנדר סוקולוב שימש נהג של חבר הכנסת יעקב פרי, אבל חבר הכנסת יעקב פרי התפטר מהכנסת.
מכלוף מיקי זוהר: ומה הנהג עושה עכשיו?
שרי אברמוב: הוא עזב.
שרי אברמוב: העדיף לא להמשיך.
מכלוף מיקי זוהר: לאן הוא הולך?
מכלוף מיקי זוהר: הוא לא עובד בכנסת?
שרי אברמוב: הוא כבר לא עובד בכנסת.
אלברט סחרוביץ': החוזה שלו מסתיים אוטומטית.
רוקסנה שרמן למדן: שנייה, שנייה.
רוקסנה שרמן למדן: אתה לא נותן לנו להסביר.
אלברט סחרוביץ': תדייקו בעובדות.
רוקסנה שרמן למדן: זה לא נפסק אוטומטית, הוא פשוט בחר לעזוב.
אלברט סחרוביץ': הוא לא בחר.
רוקסנה שרמן למדן: הוא בחר.
אלברט סחרוביץ': החוזה שלו מסתיים אוטומטית כמו יועצי שרים, יועצי יושב-ראש.
אלברט סחרוביץ': אל תמציאו כללים.
אלברט סחרוביץ': אל תטעו את הציבור.
שרי אברמוב: אפילו עוד לא התחלנו להתווכח.
אלברט סחרוביץ': אז אל תטעו פה.
אחמד טיבי: סליחה, אני עומד על כך שאני אקבל תשובה לגבי דיכטר.
רוקסנה שרמן למדן: קודם כול - - - חוסה תחת הגנת הפרטיות.
רוקסנה שרמן למדן: אבל הוא מאובטח.
אחמד טיבי: קיבלתי תשובה.
מכלוף מיקי זוהר: הבנו את מי אתן מייצגות.
שרי אברמוב: עובד שלא נמצא פה הוא יעקב יופי, נהג של חברת הכנסת קארין אלהרר שיוצג לפנינו בשימוע, ובוועדת הכנסת הוא העדיף לא להיות מיוצג כרגע.
מכלוף מיקי זוהר: מהי עמדתכן?
רוקסנה שרמן למדן: למעשה, המלצות הוועדה הציבורית שאימצו כמו שהיא את המלצת מנכ"ל הכנסת ללא שום דיון.
רוקסנה שרמן למדן: הועבר אלינו פרוטוקול של הדיון בוועדה הציבורית.
רוקסנה שרמן למדן: לא ראינו שום דיון לגופו של עניין של ההמלצות.
רוקסנה שרמן למדן: הייתה ההצגה של מנכ"ל הכנסת שהיא בדיוק ההצגה שמוצגת פה לפניכם.
רוקסנה שרמן למדן: הם אישרו את המלצת הכנסת כמו שהיא - -
מכלוף מיקי זוהר: זאת אומרת הטענה שלכן היא להליך לא תקין?
רוקסנה שרמן למדן: יש לנו מיליון טענות, אבל זאת גם טענה.
אלברט סחרוביץ': - - -
מכלוף מיקי זוהר: אני אגיד לך משהו.
מכלוף מיקי זוהר: אנחנו פה בכנסת, על כל החלטה שלהם טוענים להליך לא תקין.
מכלוף מיקי זוהר: השאלה אם אתן מצטרפות לקו הזה או שמא זה מבירור מעמיק.
מכלוף מיקי זוהר: החשב יאמר משהו בעניין הזה, בבקשה.
חיים אבידור: זה לא נכון שלא נערך דיון.
חיים אבידור: נערך דיון.
חיים אבידור: אני הייתי בדיון הזה.
חיים אבידור: הם ביקשו לקבל את כל התחשיבים ואת כל הסעיפים, את המצב לפני כן, את המצב אחרי כן.
חיים אבידור: הם חקרו את הנושא של ההעברה - -
רוקסנה שרמן למדן: מבחינה כספית.
חיים אבידור: - - לפחות מבחינה כספית - -
מכלוף מיקי זוהר: והחליטו אחרת מעמדות הנהגים.
מכלוף מיקי זוהר: טוב, אני מזדהה איתכם אנחנו גם סובלים - - -
חיים אבידור: נערך דיון מעמיק.
רוקסנה שרמן למדן: המנכ"ל פנה לוועדה הציבורית לפני שהוא ערך כל שימוע לנהגים.
מכלוף מיקי זוהר: אני פוסל את התיאוריה שלכן.
מכלוף מיקי זוהר: הדיון התקיים כדין וכחוק וכפי שנדרש - -
רוקסנה שרמן למדן: אנחנו - -
מכלוף מיקי זוהר: כשאני מדבר את מקשיבה ולהפך.
מכלוף מיקי זוהר: הדיון נערך בצורה תקינה ונכונה.
מכלוף מיקי זוהר: המלצות הוועדה שאת אולי לא חייבת להסכים איתן, אבל הן המלצות תקינות ורציניות.
מכלוף מיקי זוהר: אני לא יודע אם הן טובות או לא – זה תכף יחליטו חברי הוועדה.
מכלוף מיקי זוהר: נעבור לטענה הבאה.
אביטל סומפולינסקי: אני רוצה להוסיף על הטענה הזאת.
מכלוף מיקי זוהר: זה כבר נגמר.
מכלוף מיקי זוהר: הטענה הזאת כבר לא קיימת מבחינתי.
מכלוף מיקי זוהר: היא לא עומדת על הפרק.
רוקסנה שרמן למדן: המנכ"ל פנה לוועדה הציבורית לפני שהוא עשה שימוע לעובדים, ולכן הוועדה הציבורית בכלל לא שמעה שום טענה של העובדים שרלוונטית לגוף ההוראות.
מכלוף מיקי זוהר: מי לא שמע?
שרי אברמוב: הוועדה הציבורית.
מכלוף מיקי זוהר: לא שמעה את טענות העובדים?
רוקסנה שרמן למדן: לא.
רוקסנה שרמן למדן: לא התקיים שימוע בפני הוועדה.
אלברט סחרוביץ': היא לא אמורה לשמוע את טענות העובדים.
פנינה תמנו: למה לא לשמוע?
אלברט סחרוביץ': אני אסביר לכם.
אלברט סחרוביץ': יש פה הטעיה שלכם, חברי הכנסת.
אלברט סחרוביץ': כמו שארבל כבר אמרה, הסמכות לגבי צורת ההעסקה היא של מנכ"ל הכנסת בלבד.
אלברט סחרוביץ': חברי הוועדה הציבורית, תפקידם, כפי שאתם יודעים, מאשרים את שכר חברי הכנסת ונלוויהם, ולגבי התנאים שהצעתי מיוזמתי לאותם נהגים כדי לשפר את מעמדם הייתי צריך את אישור הוועדה הציבורית.
אלברט סחרוביץ': זאת הסיבה שפניתי לוועדה.
אלברט סחרוביץ': ההחלטה היא שלי ולא של הוועדה.
אלברט סחרוביץ': לכן לא היה שום דיון.
פנינה תמנו: - - - על השולחן של הוועדה.
פנינה תמנו: אם זה משפיע באופן ישיר על הנהגים הוועדה צריכה לשמוע את הנהגים.
פנינה תמנו: אני לא מצליחה להבין את זה.
פנינה תמנו: גם את המנקים, גם את הנהגים.
פנינה תמנו: את כולם צריך לשמוע.
מכלוף מיקי זוהר: חברת הכנסת פנינה תמנו שטה.
מכלוף מיקי זוהר: אז הטענה השנייה שלכם היא שהוועדה הציבורית לא שמעה את העובדים.
רוקסנה שרמן למדן: נכון, היא לא שמעה.
מכלוף מיקי זוהר: אם הטענה שלכם היא שהוועדה הציבורית הייתה צריכה לשמוע את העובדים הווה אומר שסמכותה של הוועדה בעיניכם היא האם העובדים צריכים להיות בעבודה, לא להיות בעבודה, לפטר אותם, לא לפטר אותם.
מכלוף מיקי זוהר: בעצם יש להם סמכות העסקה לאותם עובדים.
מכלוף מיקי זוהר: כי אחרת אני לא מוצא שום סיבה שהוועדה הציבורית תצטרך לשמוע את העובדים, אלא אם כן היא מעסיקה שלהם.
דוד ביטן: הוועדה הציבורית היא לא בית דין לעבודה.
מכלוף מיקי זוהר: אני לא הייתי בבית הדין, אבל אני רק שואל שאלות.
מכלוף מיקי זוהר: אני שואל, מדוע הטענה הזאת עולה.
דוד ביטן: אתם עושים מהוועדה בית דין לעבודה, והיא לא כזאת.
רוקסנה שרמן למדן: ההמלצות של הוועדה הציבורית נועדו לעשות שני דברים: בעצם לפגוע בתנאי הנהגים ולא לתת שום הטבה - -
מכלוף מיקי זוהר: הוועדה החליטה?
מכלוף מיקי זוהר: אין לה סמכות כזאת.
רוקסנה שרמן למדן: אני מאוד אשמח אם יינתן לי - -
מכלוף מיקי זוהר: אבל אני חייב שידייקו בדברים.
רוקסנה שרמן למדן: אנחנו לא מצליחות להגיד טיעון - -
מכלוף מיקי זוהר: כל עוד הטיעון שלך - -
רוקסנה שרמן למדן: אין משמעות - - -
מכלוף מיקי זוהר: את יכולה לדבר, וזאת המטרה.
מכלוף מיקי זוהר: אבל אני רוצה לשמוע טיעונים נכונים.
מכלוף מיקי זוהר: אם אני שומע טיעונים שלהם ולמציאות אין כל קשר, אני לא יכול לשתוק ולהגיד, אוקיי.
מכלוף מיקי זוהר: למרות שפה בכנסת זה נהוג.
מכלוף מיקי זוהר: כל הזמן אומרים דברים שאין להם קשר למציאות ואנחנו צריכים לשתוק.
רוקסנה שרמן למדן: הגענו לכאן כדי להשמיע את הטענות.
רוקסנה שרמן למדן: אתם לא מפסיקים להפריע לנו באמצע הדיון.
רוקסנה שרמן למדן: אז אם אתם לא רוצים לשמוע אנחנו פשוט נשתוק.
מכלוף מיקי זוהר: אנחנו רוצים לשמוע.
רוקסנה שרמן למדן: אז אם אתם רוצים לשמוע אז תשמעו בנחת ובסבלנות מינימלית ובלי לתקוף.
רוקסנה שרמן למדן: ההמלצות של הוועדה הציבורית נועדו לעשות שני דברים: לשנות מצב קיים גם כלפי חברי הכנסת וגם כלפי הנהגים - -
מכלוף מיקי זוהר: ביטן, אני קורא אותך לסדר פעם שנייה.
מכלוף מיקי זוהר: תפסיק לעשות רעש.
רוקסנה שרמן למדן: היום חברי הכנסת שמוגבלים בניידות וגם חברי הכנסת המאובטחים מקבלים נהג צמוד לצורך ביצוע התפקיד שלכם.
רוקסנה שרמן למדן: הם חייבים את זה.
רוקסנה שרמן למדן: גם המוגבל וגם המאובטח - -
מכלוף מיקי זוהר: אף אחד לא חולק על זה.
מכלוף מיקי זוהר: כן?
רוקסנה שרמן למדן: - - דרך אגב, אין שום הבדל בין - - - הם עושים תפקיד - -
מכלוף מיקי זוהר: אני יכול לשאול שאלה אמיתית?
מכלוף מיקי זוהר: כי אנחנו לא חולקים על זה שחברי הכנסת צריכים עובד.
מכלוף מיקי זוהר: אפשר לשאול?
רוקסנה שרמן למדן: אם היושב-ראש לא נותן לי להמשיך - -
מכלוף מיקי זוהר: אני רוצה לשאול שאלה.
מכלוף מיקי זוהר: אני יכול?
רוקסנה שרמן למדן: אוקיי.
מכלוף מיקי זוהר: תסבירי לי ולאנשים שיושבים סביב השולחן מה הנזק שנגרם לאותו עובד אם הוא הופך להיות עובד בתנאים שהמנכ"ל הציע לעומת המצב שלו עכשיו?
רוקסנה שרמן למדן: הטענה שלנו היא שלוועדה אין סמכות לקבוע את הדבר הזה - -
מכלוף מיקי זוהר: לא שאלתי את השאלה הזאת.
פנינה תמנו: לא זאת השאלה.
פנינה תמנו: הוא שאל שאלה הרבה יותר רצינית.
מכלוף מיקי זוהר: שאלתי שאלה.
מכלוף מיקי זוהר: אני צריך תשובה.
מכלוף מיקי זוהר: אנא תסבירי לי כיצד העובד ניזוק כתוצאה מהשינוי שהמנכ"ל מבקש.
מכלוף מיקי זוהר: מה הנזק של העובד.
רוקסנה שרמן למדן: הוא מפסיק להיות עובד מדינה כפי שהיה במשך שנים - -
פנינה תמנו: הוא לא עובד מדינה יותר.
מכלוף מיקי זוהר: תנאים, תנאים, כסף, ממון.
שרי אברמוב: - - -
מכלוף מיקי זוהר: אה, רק מעמד?
פנינה תמנו: ביטחון תעסוקתי.
מכלוף מיקי זוהר: עכשיו אני מתחיל להשתמש בפטיש.
מכלוף מיקי זוהר: חבר'ה, אני יודע לשאול את השאלות.
מכלוף מיקי זוהר: אני מבקש לשאול שאלה, ואני מבקש שאף אחד לא יפריע בזמן שאני מקבל תשובה.
מכלוף מיקי זוהר: זה אפשרי?
שרי אברמוב: העובדה שזאת משרת אמון לא שוללת מעמד של עובד מדינה.
שרי אברמוב: נכון, משרת אמון, יש עליה מגבלות מסוימות, אבל היא לא שוללת את המעמד.
מכלוף מיקי זוהר: מה הנזק שנגרם לו?
שרי אברמוב: היתרונות שיש למישהו שהוא עובד מדינה קודם כול, דבר ראשון, הוא עובד אצל גוף מנהלי שכפוף לחובות מנהליות - -
מכלוף מיקי זוהר: גם המצב החדש.
שרי אברמוב: לא, זה לא ככה.
שרי אברמוב: יש עבודת מטה, תנאים שמחליפים - -
מכלוף מיקי זוהר: תנאים בהלוואות בבנקים?
מכלוף מיקי זוהר: תסבירי מה.
קארין אלהרר: תן לה שנייה להתבטא.
מכלוף מיקי זוהר: תסבירו מה.
מכלוף מיקי זוהר: זה תשובות מתחמקות.
מכלוף מיקי זוהר: אנחנו לא בבית משפט פה.
מכלוף מיקי זוהר: אנחנו רוצים תשובה ברורה.
קריאה: מיקי, תן לה לסיים.
מכלוף מיקי זוהר: היא לא עונה לי.
שרי אברמוב: אני עונה.
שרי אברמוב: כנראה, אתם רוצים לשמוע משהו אחר.
שרי אברמוב: אבל אני עונה.
שרי אברמוב: אני אתן לך דוגמה ואולי היא תסבר את האוזן.
שרי אברמוב: למשל, אם עובד מדינה עובר להיות נהג של אותו חבר כנסת כשהוא ממונה לשר, הוא ממשיך את הרציפות.
שרי אברמוב: אם הוא נחשב עובד של חבר כנסת אין לו שום רציפות.
שרי אברמוב: הרציפות נקטעת לו כשהוא עובר לשמש נהג של אותו אדם – פעם כחבר כנסת, פעם כשר.
מכלוף מיקי זוהר: מבחינת תנאים?
שרי אברמוב: כן.
שרי אברמוב: מבחינת תנאים.
מכלוף מיקי זוהר: זה נכון?
אלברט סחרוביץ': לא.
אלברט סחרוביץ': יש פה הטעיה.
שרי אברמוב: זה נכון - - -
אלברט סחרוביץ': לא נכון.
מכלוף מיקי זוהר: שנייה.
מכלוף מיקי זוהר: טענת טענה חשובה.
מכלוף מיקי זוהר: אני רוצה לשמוע תגובה.
שרי אברמוב: אני רוצה לחדד.
קריאה: אבל מה מקנה הרציפות הזאת?
קריאה: היא לא מקנה שום דבר.
שרי אברמוב: היא מקנה.
פנינה תמנו: ותק.
אלברט סחרוביץ': במשרות אמון אין שום משמעות לוותק.
אלברט סחרוביץ': תפסיקו להטעות פה את חברי הכנסת.
אלברט סחרוביץ': 20 שנה אני במשרת אמון, ריבונו של עולם.
אלברט סחרוביץ': מספיק.
אלברט סחרוביץ': אתם מטעים פה את חברי הכנסת.
מכלוף מיקי זוהר: אלברט, אתה - - -
פנינה תמנו: תקשיב להן.
פנינה תמנו: הן באות לייצג.
פנינה תמנו: איפשהו הן בעמדת מיעוט.
פנינה תמנו: בואו נכבד אותן ונקשיב.
אלברט סחרוביץ': זה לא עניין של עמדת מיעוט.
אלברט סחרוביץ': יש עובדות לא נכונות.
שרי אברמוב: לא נכון - -
אלברט סחרוביץ': - - - יש פה ממשאבי אנוש - -
יואב בן צור: יש עוזר פרלמנטרי שהפך להיות עוזר של שר - -
מכלוף מיקי זוהר: אני לא יכול ככה.
יואב בן צור: - - יש לו רציפות?
יואב בן צור: אין רציפות אצלו.
מכלוף מיקי זוהר: אני יכול לחזור לנוהל הקודם שאני שואל שאלות?
שרי אברמוב: קודם כול - - -
מכלוף מיקי זוהר: אז כל אחד בתורו שיבקש רשות דיבור ויקבל.
מכלוף מיקי זוהר: אתה רוצה לשאול שאלה?
מכלוף מיקי זוהר: עוד דקה.
מכלוף מיקי זוהר: את אומרת טענה מאוד חשובה, בעיניי, שהוותק שלו עלול להיפסק.
מכלוף מיקי זוהר: וכפי שהטענה שלך חשובה אני שואל שאלה חשובה – מה משמעות הוותק לעובד?
שרי אברמוב: המשמעות היא מבחינת הקידום בדרגות - -
אלברט סחרוביץ': - - - אבל זה שקר.
פנינה תמנו: אבל בואו נקשיב.
מכלוף מיקי זוהר: אני רוצה לענות.
מכלוף מיקי זוהר: אי אפשר ככה, זה לא דיון מסודר.
דוד ביטן: - - - משרת אמון - - -
מכלוף מיקי זוהר: שקט, בבקשה.
מכלוף מיקי זוהר: גברתי טוענת לפגיעה בוותק.
מכלוף מיקי זוהר: אני שואל שאלה – מה משמעות הוותק.
שרי אברמוב: אני רוצה לענות.
שרי אברמוב: מבחינת ותק, מבחינת פיצויי פיטורים.
שרי אברמוב: אם הוא עובר - -
מכלוף מיקי זוהר: טוב, תודה.
מכלוף מיקי זוהר: עצרי פה בבקשה.
מכלוף מיקי זוהר: משאבי אנוש, אנא, השיבו לטענה של עורכת הדין שהעובד נפגע בוותק בתנאי פיצויי הפיטורים שלו ובימי החופשה שלו.
מכלוף מיקי זוהר: מה את רוצה לומר בעניין?
מירה פיירשטיין: הנהגים האלה מועסקים במשכורת כוללת.
מירה פיירשטיין: נקבעו שלוש רמות שכר גם לנהג שר וגם לנהג מנכ"ל.
מירה פיירשטיין: יש כאן שלוש רמות של ותק.
מירה פיירשטיין: הוותק הוא ותק בנהיגה, וזה ותק בנהיגה בשירות הציבורי.
מירה פיירשטיין: גם אנחנו מקבלים נהג של חבר כנסת שהיה שר, ואנחנו מכירים בוותק הזה כאשר הוא בא להיות נהג של חבר כנסת מוגבל ולהפך, אנחנו יודעים שגם נהגים שהיו כאן בכנסת והיו נהגים של חברי כנסת או יושב-ראש, והלכו אחר כך לעבוד במדינה – הוותק הזה מוכר.
שרי אברמוב: אבל הם עובדי מדינה.
מירה פיירשטיין: שנייה רגע, שרי.
מירה פיירשטיין: הוותק הזה זה רק לקביעת רמת השכר.
מירה פיירשטיין: יש שלוש רמות שכר: 18-0 חודשים, 36-18 חודשים ו-36 חודשים ומעלה.
מירה פיירשטיין: אחר כך גם אם הוא יהיה נהג 10 שנים בוותק המקצועי כנהג זה לא יעזור - - - רק כשלוש שנים.
מכלוף מיקי זוהר: יש לי שאלה מנחה.
מכלוף מיקי זוהר: אם אתה עובד מדינה כנהג, ומחר בבוקר מתפנה משרה אחרת בשירות המדינה – נניח מנהג הפכת למנכ"ל – קפיצה מטאורית - -
ארבל אסטרחן: מנכ"ל זאת לא דוגמה טובה כי הוא לא מתמודד במכרז.
מכלוף מיקי זוהר: אז לא מנכ"ל.
מכלוף מיקי זוהר: מתמודד במכרז רציני.
מכלוף מיקי זוהר: האם שם תהיה משמעות לעובדה שקודם לתפקידו החדש הוא היה עובד מדינה כנהג?
מכלוף מיקי זוהר: האם שם תהיה משמעות לתנאים שלו ולתנאי ההעסקה שלו.
שרי אברמוב: זה תלוי לגבי איזו זכות ואיזה תפקיד.
שרי אברמוב: אם זה תפקיד שקשור לנהיגה שלו – כן.
שרי אברמוב: אם זה כל משרה - -
מכלוף מיקי זוהר: לכן אני מוצא בסיטואציה הזאת - -
שרי אברמוב: אתה מגיע למסקנה מהר מדי.
מכלוף מיקי זוהר: לכן אני מוצא בסיטואציה הזאת מסקנה שההתעקשות לא במקומה.
רוקסנה שרמן למדן: היום הם עובדי מדינה.
רוקסנה שרמן למדן: איזו סיבה יש להפוך אותם לעובדי חברי הכנסת.
מכלוף מיקי זוהר: מה, זה עניין של כבוד?
מכלוף מיקי זוהר: זה עניין של ממון.
מכלוף מיקי זוהר: אנחנו עוסקים בעניינים של ממון.
פנינה תמנו: אבל יש פערים בפיצויים אחר כך.
קארין אלהרר: אדוני יושב-ראש הוועדה המכובד, אפשר לומר משהו?
מכלוף מיקי זוהר: כן, קארין, בבקשה.
מכלוף מיקי זוהר: הבנתי שהנהג שלך הסיר את שמו מהתביעה.
מכלוף מיקי זוהר: מה קרה?
קארין אלהרר: אני לא באתי לדבר בשם הנהג שלי.
קארין אלהרר: אני באתי לדבר בשם עצמי.
קארין אלהרר: אני מבקשת לקבל הבהרה לגבי שני עניינים: ראשית, האם זכויותיהם של הנהגים במעבר מעובד הכנסת ליועץ פרלמנטרי – מה מזכויותיהם נפגעות במעבר הזה?
מכלוף מיקי זוהר: התשובה מתחלקת לשניים.
מכלוף מיקי זוהר: המנכ"ל טוען שלא, עורכות הדין טוענות שכן.
קארין אלהרר: זה נושא רציני, חבר הכנסת זוהר.
קארין אלהרר: אני רוצה לקבל תשובה מהיועצת המשפטית שמלווה את התיק.
מכלוף מיקי זוהר: לא חשבתי אחרת.
קארין אלהרר: אני שומעת ויכוחים.
מכלוף מיקי זוהר: אנחנו תמיד מגחכים פה בכנסת.
מכלוף מיקי זוהר: את לא יודעת?
קארין אלהרר: בסדר, יש על מה.
מכלוף מיקי זוהר: יש על מה.
קארין אלהרר: אז אפשר להמשיך?
מכלוף מיקי זוהר: חייבת להמשיך.
קארין אלהרר: אני מבקשת לדעת את ההבהרה הזאת ומבקשת לשמוע אותה מהיועצת המשפטית שמלווה את התיק הזה מטעם הכנסת.
קארין אלהרר: דבר שני שאני רוצה לדעת – הגיעו לאוזניי שמועות שהבהירו לנהגים – שחלקם תובעים וחלקם הסירו את שמם מהתביעה – שכל המטרה של המעבר הזה היא שכשנהגים ירצו לתבוע מעסיק על שעות נוספות הם בעצם ילכו לתבוע את חברי הכנסת במקום לתבוע את הכנסת; כי יש להם הליכים משפטיים מול נהגים.
קארין אלהרר: אני רוצה לוודא – ואם תגידו לי שאין בעיה אז, כמובן, אין לי שום say בעניין.
קארין אלהרר: אני רוצה לוודא שלא כך הם פני הדברים, ואם תתעורר איזושהי בעיה עדיין הגורם שייתן מענה לדבר הזה הוא הכנסת ולא חברי הכנסת באופן אישי.
מכלוף מיקי זוהר: התכנסנו כאן היום כדי למנוע את המצב שעליו את מדברת כי לא יכול להיות מצב שעובד הוא עובד של גוף מסוים, ואין לגוף הזה שום פיקוח על העובד הזה.
מכלוף מיקי זוהר: זאת סיטואציה בעייתית.
פנינה תמנו: למה אנחנו לא שומעים את הנהגים עצמם?
מכלוף מיקי זוהר: הם לא באו.
פנינה תמנו: בואו נשמע אותם.
קארין אלהרר: בעניין הזה אני יכולה להעיד על עצמי ועל הנהג שעובד איתי.
קארין אלהרר: הוא מדווח בצורה מסודרת, לפעמים מעצבנת מרוב שהיא מסודרת.
קארין אלהרר: הוא מדווח בכל חודש ימים ושעות איפה הוא נמצא - -
מכלוף מיקי זוהר: כמה זמן הוא עושה את זה?
קארין אלהרר: הוא עושה את זה חמש שנים, אדוני, מהיום שהוא הועסק על-ידי ועד עצם היום הזה מדי חודש.
קארין אלהרר: יעיד מנכ"ל הכנסת על כך שהוא מקבל דוח מסודר ומעודכן לגבי שעות העבודה שלו שאני חותמת עליו, והוא מעביר לי בכל חודש לחתימה.
קארין אלהרר: לי זה לא משנה דרך מי זה יעבור.
קארין אלהרר: אבל אני רוצה לוודא שני דברים כי בסוף הוא הועסק בתנאים מסוימים: אני רוצה לוודא שזכויותיו לא נגרעות כי בסוף הוא עובד.
קארין אלהרר: דבר שני, אני רוצה לוודא שגם זכויותיי לא נפגעות.
קארין אלהרר: אני הבנתי שלי מגיע נהג.
קארין אלהרר: אם אלה פני הדברים, והכנסת אכן מעמידה לרשותי נהג אני רוצה לוודא שאני לא עשויה להיפגע מכך.
מכלוף מיקי זוהר: מנכ"ל הכנסת, בבקשה.
אלברט סחרוביץ': אני רוצה לעשות סדר כי יש הרבה מאוד שאלות וגם חוסר בקיאות לגבי ההליך.
אלברט סחרוביץ': אז קודם כול לגבי משרות אמון – ותאמינו לי, ממקור ראשון – אני הרבה מאוד שנים מכהן במשרות אמון – החל מעוזר פרלמנטרי, יועץ שר, ראש מטה שר – אני מכיר לפני ולפני את הזכויות.
אלברט סחרוביץ': קארין, את היית אחת מחברי הכנסת שאני פניתי אליהם.
אלברט סחרוביץ': פניתי לכל חברי הכנסת - -
קארין אלהרר: הבנתי שאין פגיעה בעובד.
אלברט סחרוביץ': שאלת?
אלברט סחרוביץ': אני אענה לך.
אלברט סחרוביץ': אני עומד מאחורי הדברים שאמרתי לך גם אז, ובוודאי היום.
אלברט סחרוביץ': יש לי שני עקרונות בתפקיד שלי: פעם אחת לתת שירות מקסימלי ואופטימלי לחברי הכנסת.
אלברט סחרוביץ': אני מעביר את זה לכלל המנהלים והעובדים פה בכנסת; פעם שנייה – יש עליי אחריות – ואני גם מחויב לחוקי המדינה ולהוראות כל דין.
אלברט סחרוביץ': כדי לקיים את שני העקרונות האלה במלואם הגעתי למסקנה שקודמיי בתפקיד שקיבלו החלטה שההעסקה האופטימלית של נהגים שמוצמדים לחברי כנסת בעלי מוגבלות וחברי כנסת מאובטחים כעובדי כנסת היא החלטה לא נכונה.
אלברט סחרוביץ': התייעצתי על כך עם הגורמים המקצועיים בכנסת.
אלברט סחרוביץ': כולם, ללא יוצא מן הכלל – לא דעת רוב – חשבו כמוני.
אלברט סחרוביץ': עם התובנה הזאת פניתי לחברי הכנסת המאובטחים ומוגבלי הניידות והצעתי שתי אפשרויות: או שאני כמנכ"ל הכנסת מגביר את האכיפה והפיקוח שלי עליהם.
אלברט סחרוביץ': כרגע אין לי את זה.
אלברט סחרוביץ': ההחלטה הזאת באה לשקף מצב בפועל - -
קארין אלהרר: אדוני המנכ"ל - -
אלברט סחרוביץ': רגע, שנייה.
אלברט סחרוביץ': אני הקשבתי לך.
אלברט סחרוביץ': תני לי לסיים.
אלברט סחרוביץ': אחרי זה תשאלי שאלות.
אלברט סחרוביץ': שיקוף המצב היום אומר שבדומה ליועצים פרלמנטריים, גם הנהגים, מי שקובע את זהות הנהג, מתי הוא מתחיל לעבוד, איך הוא מתחיל לעבוד, שעות העבודה שלו – הוא חבר הכנסת בלבד.
אלברט סחרוביץ': כתוצאה מזה אמרתי, אין בעיה, תעסיקו אותו כמו יועץ פרלמנטרי, אני לא בא לשנות סדרי עולם.
אלברט סחרוביץ': ככל שאתם רוצים שאני אעסיק אותם אז אני אנהל אותם כמו כל עובד אחר בכנסת.
אלברט סחרוביץ': זה שהנהג שלך כפי שציינת הוא יוצא דופן – והוא אכן יוצא דופן, אני מעיד על כך – זה עדיין לא אומר שהנהגים האחרים הם יוצאים דופן.
אלברט סחרוביץ': אין לי שום שליטה וידיעה במהלך הזה גם לא לחברי הכנסת.
אלברט סחרוביץ': מבחינתי אתם לא נושאים באחריות.
אלברט סחרוביץ': האחריות היא שלי.
אלברט סחרוביץ': אני לא מוכן לשאת באחריות הזאת.
אלברט סחרוביץ': לא מוכן.
אלברט סחרוביץ': אם חס וחלילה יקרה משהו - -
יואל חסון: מה המשמעות של האחריות?
אלברט סחרוביץ': אם משהו קורה לו אני נושא באחריות.
אלברט סחרוביץ': הכנסת נושאת.
אלברט סחרוביץ': אני לא שולח אותו למשימות, אני לא אומר לו מתי להתחיל לעבוד, אני לא יודע אם הוא נהג או לא נהג – אין לי מושג.
רוברט אילטוב: אבל אם הוא לא מנהל את כוח האדם?
איילת נחמיאס ורבין: היה אירוע מסוים שבגינו הבנת שצריך לשנות?
אלברט סחרוביץ': לא, לא.
אלברט סחרוביץ': מותר לי להגיע למסקנות אחרי שלמדתי את זה.
אלברט סחרוביץ': זה לא קשור לשום אירוע.
אלברט סחרוביץ': סליחה, עוד לא סיימתי.
אלברט סחרוביץ': אני עונה לחברת הכנסת.
אלברט סחרוביץ': לגבי השאלה השנייה בעניין התנאים.
אלברט סחרוביץ': הסיבה שאנחנו נמצאים פה אחרי המלצת הוועדה הציבורית זה בדיוק העניין הזה.
אלברט סחרוביץ': הרי פה זה לא ועדת שימוע.
אלברט סחרוביץ': כמנכ"ל הכנסת טרם קיבלתי החלטה.
אלברט סחרוביץ': אני לא הסתרתי את מה שאני חושב לנכון.
אלברט סחרוביץ': בגלל שהתחיל הליך משפטי לא בוצע שימוע.
אלברט סחרוביץ': השימוע מתבצע אחרי שהוועדה הזאת מקבלת החלטה.
אלברט סחרוביץ': אני - - - שהוועדה הזאת קיבלה את המלצותיה של הוועדה הציבורית לגבי התנאים שאני הבאתי לפניה.
אלברט סחרוביץ': כי גם אני סברתי שהנהגים הקיימים לא צריכים להיפגע.
אלברט סחרוביץ': לא שלא צריכים להיפגע, אנחנו צריכים לפצות אותם על המעבר הזה.
אלברט סחרוביץ': התנאים שהם קיבלו הם מעל ומעבר.
אלברט סחרוביץ': אני יכול להבטיח לך באחריות מלאה שאין אף נהג בשירות הציבורי שיקבל את התנאים שהנהגים האלה יקבלו.
אלברט סחרוביץ': באחריות מלאה אני חותם לך.
אלברט סחרוביץ': לגביכם זה בא לתת לכם מענה.
אלברט סחרוביץ': כי ברגע שהנהג אכן יועסק על ידיכם אתם תשלטו על האירוע.
אלברט סחרוביץ': שום גורם לא יתערב לכם.
אלברט סחרוביץ': האחריות היא שלכם.
שרי אברמוב: אבל איזה אירוע?
אלברט סחרוביץ': אני אומר לחברת הכנסת, לא לכן.
אלברט סחרוביץ': אנחנו לא בשימוע.
רוקסנה שרמן למדן: אבל אתה כל הזמן - - - אתה אומר דברים לא נכונים.
אלברט סחרוביץ': קארין, קיבלת תשובה למה ששאלת?
קארין אלהרר: אני רוצה לענות לו.
מכלוף מיקי זוהר: יש עוד הרבה דברים שאנשים רוצים לומר.
מכלוף מיקי זוהר: הוא ענה לך - -
קארין אלהרר: מיקי, סליחה, עם כל הכבוד - -
מכלוף מיקי זוהר: - - אני מקווה שהתשובה סיפקה.
קארין אלהרר: אני אומרת לך שלא.
מכלוף מיקי זוהר: תדברי איתו אחרי הדיון.
קארין אלהרר: לא, אני רוצה עכשיו.
קארין אלהרר: סליחה, עם כל הכבוד - -
מכלוף מיקי זוהר: אי אפשר.
מכלוף מיקי זוהר: אנחנו רוצים לסיים את הדיון הזה.
קארין אלהרר: חבר הכנסת מיקי מכלוף זוהר, זה נושא הדיון.
דוד ביטן: מיקי, תן לה לדבר.
מכלוף מיקי זוהר: מה בעינייך נושא הדיון?
קארין אלהרר: המנכ"ל אמר בצורה מאוד ברורה שהאחריות היא עליי.
קארין אלהרר: אף אחד לא יכול לנהוג על האוטו הזה מלבד הנהג שלי.
קארין אלהרר: זה אוטו עם מעלון, הוא מורכב.
קארין אלהרר: יש ימים שבהם הנהיגה היא שעות מרובות.
קארין אלהרר: עכשיו אני שואלת אותך – ויכול להיות שזה יקרה, ודרך אגב זה קרה לכם; הנהג הלך לבית הדין לעבודה ותבע.
קארין אלהרר: אתה יכול להתחייב שכל זמן שאני אצטרך נהג אתה תעמיד לרשותי אחד כזה?
אלברט סחרוביץ': כן.
אלברט סחרוביץ': זאת האחריות שלי.
שרי אברמוב: סליחה, ההמלצות - - - להסיר את סמכות המנכ"ל לקבוע.
מכלוף מיקי זוהר: קיבלת תשובה?
מכלוף מיקי זוהר: אני רוצה להמשיך.
קארין אלהרר: למה החרגתם את הנהג של יושב-ראש האופוזיציה?
אלברט סחרוביץ': יושב-ראש הכנסת וראש האופוזיציה הם סמלי שלטון.
אלברט סחרוביץ': לא אני קבעתי את זה.
אלברט סחרוביץ': זה החוק במדינת ישראל - -
שרי אברמוב: למה זה קשור לנושא הזה?
אלברט סחרוביץ': אני לא עונה לך.
אלברט סחרוביץ': את לא ברשות דיבור.
אלברט סחרוביץ': הם סמלי שלטון בדומה לשרים.
אלברט סחרוביץ': זה מקום עבודתם.
אלברט סחרוביץ': זה לא חברי כנסת שיש להם לו"ז מעבר לזה.
אלברט סחרוביץ': הם נמצאים פה.
אלברט סחרוביץ': כל הצוות שלהם הם עובדי מדינה.
יואל חסון: משרות אמון.
אלברט סחרוביץ': בוודאי.
אלברט סחרוביץ': אבל של המשרד.
דוד ביטן: פה חבר הכנסת חותם ישירות על חוזה.
אלברט סחרוביץ': מי שחותם אצל יושב-ראש הכנסת בדומה לשרים - -
רוקסנה שרמן למדן: כל הנהגים - - -
מכלוף מיקי זוהר: לא להפריע.
אלברט סחרוביץ': הן הראו כבר שהן לא בקיאות.
אלברט סחרוביץ': ללשכת יושב-ראש הכנסת כמו ללשכת ראש האופוזיציה וללשכות שרים יש פונקציה שנקראת "ראש מטה".
אלברט סחרוביץ': זאת בדיוק הפונקציה שאחראית מול המנגנון לחתום ולהיות אחראי על הנהגים.
אלברט סחרוביץ': בתור ראש מטה זה מה שהייתי עושה.
אלברט סחרוביץ': הנהגים היו תחת אחריותי.
רוקסנה שרמן למדן: אנחנו - - - עם ראש המטה?
מכלוף מיקי זוהר: עכשיו אתן תוכלו לדבר.
מכלוף מיקי זוהר: זה השלב שאתן מדברות.
מכלוף מיקי זוהר: אנחנו חוזרים לנקודה שבה עצרנו שבה שאלנו האם במשרת עובד מדינה יש יתרון לתפקידים עתידיים אחרים, והובהר לנו שלא.
מכלוף מיקי זוהר: התשובה היא לא, אלא אם כן זה תפקיד נהג.
מכלוף מיקי זוהר: אני מדבר עכשיו על עובדות, לא על תיאוריות או על הערכות משפטיות.
רוקסנה שרמן למדן: המסקנה שלך גורפת - -
מכלוף מיקי זוהר: אני מדבר על עובדות.
רוקסנה שרמן למדן: - - והיא לא נכונה.
מכלוף מיקי זוהר: העובדות קובעות שלתפקידים אחרים - -
רוקסנה שרמן למדן: - - -
מכלוף מיקי זוהר: זאת עובדה, מה לעשות.
מכלוף מיקי זוהר: את יכולה להגיד שהשעה עכשיו היא לא 11:41 אבל היא 11:41.
מכלוף מיקי זוהר: עכשיו נעבור לשאלה הבאה שאנחנו רוצים לשאול - -
שרי אברמוב: אנחנו רוצות לעבור צעד אחורה כדי להבהיר משהו.
שרי אברמוב: פה לא מדובר בהטבת שכר, בכל הכבוד.
שרי אברמוב: כולם פה ערים לזה, וגם הוועדה בהרכביה הקודמים עמדה על זה.
שרי אברמוב: מדובר על חובה של הכנסת ליצור התאמות לחברי כנסת מוגבלים וחובה של הכנסת לספק אבטחה לחברי כנסת מאוימים.
מכלוף מיקי זוהר: אנחנו עושים את זה.
שרי אברמוב: החובות האלה לא שאובות מהחלטת שכר חברי הכנסת כי לא מדובר בהטבת שכר, אלא הן שאובות מחוקים אחרים לגבי אבטחה מחוק חסינות חברי הכנסת, לגבי מוגבלים מחוק שוויון הזדמנויות - -
שרי אברמוב: סליחה, אתה לא תתווכח אתי.
מכלוף מיקי זוהר: שנייה, תכף תגיע הטענה.
פנינה תמנו: לא אומרים "מוגבלים", אומרים "אנשים עם מוגבלות".
מכלוף מיקי זוהר: שנייה רגע.
מכלוף מיקי זוהר: אצל עורכי דין זה עובד ככה:
מכלוף מיקי זוהר: קודם כול בונים טיעון ואחר כך הוא מגיע.
רויטל סויד: בלי זלזול.
מכלוף מיקי זוהר: חלילה.
מכלוף מיקי זוהר: אני מזלזל במישהו?
מכלוף מיקי זוהר: למה ישר את מחממת, רויטל?
רויטל סויד: לא, בלי זלזול.
מכלוף מיקי זוהר: תפסיקי לחמם.
מכלוף מיקי זוהר: מי מזלזל?